姚堅老見約偶成
作者：王令
朝代：宋

paragraphs: 初正布新和，餘臘争近候。
升騰陽力微，恇怯老陰鬬。
江雲蕩空碧，疏雨沐清晝。
林梢釋冬枯，土蘖壮春簇。
萎蕤風日舒，刻畫山野秀。
關關先春鳥，格磔弄晴咮。
無人與調和，終日自嘲詬。
唯君卜近適，過我許来就。
遷延日屢蹉，嘆惜月復彀。
人生誠多故，世事那可究。
惟當自推置，障絕俗慮寇。
休閑倘能偷，疏懶當自宥。
徒行苟憚勞，借馬欲誰廏。
清沽如定携，佳客可先購。
勉之無使遲，梅蕚已堪齅。